**Pasientinformasjon**

**Smittevern ESBL  
Vestre Viken**

Sentralbord: 03525

**Hva er ESBL (*Ekstendert Spectrum Beta Laktamase*)**

ESBL er egenskap hos enkelte bakterier som gjør dem motstandsdyktige mot flere typer antibiotika.

Bakterier som kan ha denne egenskapen, finnes naturlig i tarmen hos alle mennesker og er vanligvis ikke farlige. Pasienter som ofte er blitt behandlet med antibiotika, er mer mottagelige for å få infeksjoner med motstandsdyktige bakterier.

**Hvordan smitter ESBL**Bakterier med ESBL-egenskaper kan smitte fra deg til dine omgivelser via direkte kontakt eller felles berøringspunkter (for eksempel dørhåndtak). Fordi pasienter på sykehus er spesielt sårbare for infeksjoner, er det nødvendig med ekstra tiltak slik at motstandsdyktige bakterier ikke spres.

**Si i fra hvis du har hatt ESBL tidligere**

For å kunne gi effektiv behandling og hindre videre spredning ved sykehusinnleggelse, er det viktig at smitten avdekkes så tidlig som mulig. Si i fra til dine behandlere hvis du vet at du har eller har hatt ESBL. Har du vært innlagt på sykehus utenfor Norden i løpet av det siste året eller bodd sammen med noen som har ESBL, skal du undersøkes. Hvis vi finner bakterier med ESBL hos deg, noteres det i din journal slik at det blir tatt hensyn til i videre behandling og pleie.

**Å ha ESBL - på sykehus**

Hvis du har eller har hatt ESBL og blir lagt inn på sykehus, skal du ha rom med eget toalett.

For å hindre smitte til andre pasienter er det viktig at du selv eller pårørende/besøkende ikke forsyner dere av felles mat/buffét. Du får i stedet maten servert på rommet.  
  
Vær nøye med å vaske hendene - ofte og grundig. Be også dine besøkende være nøye med håndhygienen. Du kan også komme på isolat. Da er smitteverntiltak spesielt viktig, og de som besøker deg må også ta spesielle forholdsregler. Vi informerer dem nærmere om dette.

Hvis du kun skal til røntgen, på poliklinikken eller ta blodprøver, er det ingen spesielle tiltak, bortsett fra at du også da må være nøye med å ha rene hender.

**Å ha ESBL - hjemme**

Hvis du har ESBL er det ikke nødvendig å ta spesielle forholdsregler når du kommer hjem fra sykehus. Klær, håndklær og sengetøy vaskes som vanlig.

Vask hender ofte, og alltid etter toalettbesøk og før matlaging. Da hindrer du at andre blir smittet.

**Å ha ESBL – hvis du skal til annen helseinstitusjon**

Hvis du skal fra sykehuset til en annen helseinstitusjon, gir vi beskjed om at du har ESBL-bakterier. Dette gjøres for å forhindre spredning til andre pasienter.

**Blir man kvitt ESBL?**

Noen ganger kvitter kroppen seg med ESBL-bakterier. Andre ganger blir de lenge i tarmen. Dersom du må ta antibiotika igjen, kan bakterier med ESBL-egenskaper ”blomstre opp” igjen. Antibiotika kan behandle infeksjoner som skyldes bakterier med ESBL, men kan ikke fjerne dem fra tarmen.